Index - Kultúr - Egy lélek sincs a Bálnában
2014.01.09. 22:31
Az általunk megkérdezett üzlettulajdonosok mindegyike azt mondta, hogy a forgalom alig mérhető, pedig a megnyitó és az első hét után igen bizakodóak voltak, mert akkor még sokan jöttek. Úgy tűnik azonban, a Bálnába senki nem tér vissza. Ennek egyik oka lehet, hogy a mostani üzletekkel a Bálna valószínűleg nem működtethető, jelen állapotában ugyanis nem több, mint a Váci utca és a Vásárcsarnok meghosszabbítása, egyfajta turistakorzó magyaros árukkal vagy – jobb esetben – kézműves csokoládéval.
Míg a kínálat tehát a nyugdíjas turistákra van kitalálva – akik valószínűleg nem is tudnak a Bálnáról –, a kommunikáció alapján viszont a főváros inkább a fiatalokat, akár a most a Kazinczy utcában tomboló tömeg egy részét szeretné ide szoktatni. És hogy teljes legyen a zűrzavar, a Facebookon shopping mallként hirdeti magát a Bálna Budapest. (Nagyjából egyébként erre a következtetésre jutottunk mi is a nyitás után.)
Inkább egy vicc
Nincsenek jól meghirdetve a rendezvények sem – például a decemberben megrendezett szépségversenyen és az utána lévő Radics Gigi-koncerten jó, ha húsz ember volt. (Kérdés persze, hogy ez a rendezvény megfelelő-e egy ilyen helyre.) Kulturális élmény miatt sem érdemes egyelőre felkeresni a Bálnát, bár az Új Budapest Galéria nyitó kiállítása megtekintésre ugyan abszolút érdemes, sok újat azonban nem mutat, a hatalmas fenti térbe beszervezett divatfotó kiállítás pedig egy vicc: néhány A/4-es kép ferdén felakasztva. Az pedig külön tréfás, ahogy ezt a kiállítást a honlapon beharangozzák: „A Bálna nyitott a fiatal művészek tevékenységére. Részben...”
Pedig ez volt az a kiállítás, amiért tulajdonképpen odamentünk, annyira megörültünk, hogy végre valami történik a Bálnában, még ha az nem is több egy divatfotó-kiállításnál. Mint kiderült azonban, a Vágy című kiállítás már bőven bemutatkozott máshol, aztán áthozták ide, mert itt úgyis elfér. A hatalmas térben, a téglafalakon azonban sehogyan sem mutatnak ezek a kis nagyítások, és Krebsz Áron és Toth Kristóf munkáin kívül a fotók sem ragadtak magukkal minket. Az azonban a kiállítás promóvideójából is kitűnik, hogy a fiatal művészeknek jól a fejébe verték, hogy mondjanak sok jót és szépet a Bálnáról. Hogy milyen szép épület és milyen jó helyen van például.
Forrás: Modellpress Online Hírügynökség
A honlapon ugyan nem bajlódnak az események beharangozásával, a helyszínen járva a Jónásban kiderült, hogy január 25–26. között nagy, látványdisznóvágás lesz a Bálna előtti teraszon. A 30 darab, 150 kilós disznó feldolgozására csoportokban lehet részt venni, lesz kolbászverseny, állítólag celebek is, és persze lehet jókat enni is. A vágásra a Jónás Kézműves Sörházban lehet jelentkezni.